অ্যারিস্টোফেনিস
অ্যারিস্টোফেনিস (/ˌærɪˈstɒfəniːz/; প্রাচীন গ্রিক: Ἀριστοφάνης, উচ্চারিত [aristopʰánɛːs]; আনু. খ্রিস্টপূর্ব ৪৪৬ – আনু. খ্রিস্টপূর্ব ৩৮৬ অব্দ), ফিলিপাসের পুত্র, ডিমি কাইডাথিনেয়ামের (লাতিন: Cydathenaeum) অধিবাসী ছিলেন প্রাচীন এথেন্সের এক কমিক নাট্যকার বা কমেডি-লেখক এবং পুরনো আত্তীয় কমেডির এক কবি। তাঁর লেখা চল্লিশটি নাটকের মধ্যে মাত্র এগারোটিই কার্যত সম্পূর্ণ আকারে এখনও পাওয়া যায়। এগুলি এবং তার সঙ্গে অ্যারিস্টোফেনিস ও তাঁর সমসাময়িকদের লেখা বেশ কিছু হারানো নাটকের খণ্ডাংশ থেকে পুরনো কমেডি নামে পরিচিত কমিক নাটকের বর্গটির সর্বাপেক্ষা মূল্যবান উদাহরণ এবং এই বর্গের সংজ্ঞানির্ণায়ক। অ্যারিস্টোফেনিসকে "কমেডির জনক" এবং "প্রাচীন কমেডির যুবরাজ" কথিত আছে, অ্যারিস্টোফেনিস প্রাচীন এথেন্সের জীবনযাত্রাকে অন্যান্যদের তুলনায় অনেক বেশি বাস্তবসম্মতভাবে তাঁর নাটকে তুলে ধরেছিলেন। নামেও অভিহিত করা হয়। তাঁর উপহাস করার ক্ষমতাকে প্রভাবশালী সমসাময়িকেরাও ভয় পেতেন ও স্বীকৃতি দিতেন। প্লেটো অ্যারিস্টোফেনিসের নাটক দ্য ক্লাউডস-কে মিথ্যা অপবাদ হিসেবে চিহ্নিত করেন, যা সক্রেটিসের বিচার ও তৎপরবর্তীকালে তাঁকে মৃত্যুদণ্ডদানের ক্ষেত্রে ভূমিকা গ্রহণ করেছিল। যদিও অন্যান্য ব্যঙ্গনাট্যকারগণও সক্রেটিসকে ব্যঙ্গ করে নাট্যরচনা করেছিলেন। ক্লিয়ন এথেন্সীয় পোলিস-এর বিরুদ্ধে একটি মিথ্যা অপবাদ আখ্যা দিয়ে অ্যারিস্টোফেনিসের দ্বিতীয় নাটক দ্য ব্যাবিলনিয়ানস-এর (অধুনা লুপ্ত) প্রকাশ্যে নিন্দা করেন। সম্ভবত নাটকটির বিরুদ্ধে আদালতে মামলাও হয়েছিল। কিন্তু বিচারের বিবরণ নথিবদ্ধ করা হয়নি। অ্যারিস্টোফেনিসও পরবর্তী নাটকগুলিতে নির্দয়ভাবে ক্লিয়নকে ব্যঙ্গ করেন। বিশেষভাবে তিনি এই কাজ করেন দ্য নাইটস নাটকে, যেটি অ্যারিস্টোফেনিসের নিজের পরিচালিত অনেকগুলি নাটকের মধ্যে প্রথম। সেই নাটকের সম্মেলকের মাধ্যমে তিনি বলেছিলেন, "আমার মতে, কমেডির লেখক-পরিচালকের কাজই সবচেয়ে কঠিন কাজ।"